CELEX: 52018PC0509
Language: lv
Date: 2018-07-02
Title: Priekšlikums PADOMES ĪSTENOŠANAS LĒMUMS, ar ko Latvijai atļauj ieviest īpašu pasākumu, atkāpjoties no 193. panta Padomes Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 2.7.2018
            COM(2018) 509 final
            2018/0270(NLE)
            Priekšlikums
            PADOMES ĪSTENOŠANAS LĒMUMS,
            ar ko Latvijai atļauj ieviest īpašu pasākumu, atkāpjoties no 193. panta Padomes Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               
                  Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai lai nepieļautu noteiktu veidu nodokļu nemaksāšanu vai izvairīšanos no nodokļu maksāšanas.
               
               
                  Vēstulē, kas Komisijā reģistrēta 2018. gada 9. aprīlī, Latvija pieprasīja atkāpi no PVN direktīvas 193. panta, lai melno un krāsaino metālu pusfabrikātu piegādei piemērotu apgrieztās maksāšanas sistēmu. Saskaņā ar PVN direktīvas 395. panta 2. punktu Komisija 2018. gada 4. maija vēstulē informēja pārējās dalībvalstis par Latvijas pieprasījumu. Komisija 2018. gada 7. maija vēstulē paziņoja Latvijai, ka tās rīcībā ir visa informācija, kas nepieciešama pieprasījuma izvērtēšanai.
               
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  PVN Direktīvas 193. pants paredz, ka parasti nodokļa maksātājs, kas piegādā preces vai sniedz pakalpojumus, atbild par pievienotās vērtības nodokļa (PVN) nomaksu.
               
            
            
               Saskaņā ar PVN direktīvas 199.a panta 1. punktu dalībvalstis var noteikt, ka persona, kura ir atbildīga par PVN nomaksu par minētajā pantā uzskaitītajām piegādēm, ir nodokļa maksātājs, kas ir piegādes saņēmējs (apgrieztās maksāšanas sistēma). Izmantojot apgrieztās maksāšanas sistēmu, nodokļa maksātājs, kurš ir piegādes saņēmējs, kļūst atbildīgs par PVN nomaksu. Ja šādam nodokļa maksātājam būtu pilnīgas nodokļa atskaitīšanas tiesības, tas vienlaikus deklarētu un atskaitītu PVN attiecīgajai piegādei, un tādējādi PVN iemaksa valsts kasē faktiski netiktu veikta. Melno un krāsaino metālu pusfabrikātu piegāde ir iekļauta 199.a panta 1. punkta j) apakšpunktā. 
            
            
               
                  Latvija nav izmantojusi PVN direktīvas 199.a panta 1. punkta j) apakšpunkta iespēju un nav piemērojusi apgrieztās maksāšanas sistēmu melno un krāsaino metālu pusfabrikātu piegādei. Tomēr, ņemot vērā nesen atklātās krāpšanas shēmas minēto izstrādājumu piegādē, Latvija vēlētos ieviest apgrieztās maksāšanas sistēmu melno un krāsaino metālu pusfabrikātu iekšzemes piegādei. 
               
            
            
               Ņemot vērā PVN direktīvas 199.a panta 1. punktu, apgrieztās maksāšanas sistēmu var piemērot līdz 2018. gada 31. decembrim un vismaz divus gadus. Tā kā divu gadu laikposma nosacījums nav izpildīts, Latvija nevar piemērot apgrieztās maksāšanas sistēmu, pamatojoties uz šo pantu. 
            
            
               Līdz ar to Latvija lūdz piešķirt atkāpi no PVN direktīvas 193. panta, lai saņemtu atļauju piemērot apgrieztās maksāšanas sistēmu melno un krāsaino metālu pusfabrikātu piegādei, pamatojoties uz PVN direktīvas 395. pantu. 
            
            
               Latvija norāda, ka nodokļu revīziju laikā metāla izstrādājumu nozarē tika atklātas PVN krāpšanas shēmas. Izvērtējot nodokļu revīzijas, kurās darījumos ar metāla izstrādājumiem atklāta nodokļu nemaksāšana, Latvija konstatēja, ka to rezultātā sistemātiski noteikti ievērojami nodokļa papildu maksājumi. Pēc revīzijām nodokļa papildu maksājumi bija līdz divām reizēm lielāki par vidējiem nodokļa papildu maksājumiem. Latvija norāda, ka tas liecina par krāpšanas risku darījumos ar metāla izstrādājumiem. 
            
            
               Saskaņā ar Latvijas sniegto informāciju Latvija ir veikusi vairākus pasākumus, lai mazinātu un apkarotu ar PVN saistītu krāpšanu. Piemēram, tiek piemērotas jaunas prasības kases aparātiem, lai pilnībā novērstu reģistrētu darījumu krāpniecisku dzēšanu, PVN deklarācijā jāsniedz detalizēts darījumu dalījums un īpaša uzmanība tiek pievērsta tam, lai uzlabotu kārtējās pārbaudes un administratīvos pasākumus. Neraugoties uz visiem šiem pasākumiem, Latvija tomēr uzskata, ka ir nepieciešams ieviest apgrieztās maksāšanas sistēmu melno un krāsaino metālu pusfabrikātu piegādei, lai novērstu PVN ieņēmumu zudumu valsts budžetam. 
            
            
               Melno un krāsaino metālu pusfabrikātu piegāde tiek uzskatīta par tādu, kur pastāv paaugstināts krāpšanas risks, un tāpēc tā ir iekļauta PVN direktīvas 199.a panta 1. punkta j) apakšpunktā. Ja būtu izpildīts nosacījums par minimālo piemērošanas laikposmu, Latvija būtu varējusi izmantot minēto pantu apgrieztās maksāšanas sistēmas piemērošanai. 
            
            
               Tāpēc tiek ierosināts piešķirt atkāpi uz PVN direktīvas 199.a panta darbības laikposmu. Tādējādi atkāpe tiek ierosināta līdz 2018. gada 31. decembrim, t. i., līdz datumam, kad beidzas PVN direktīvas 199.a panta darbība. 
            
            
               •Saskanība ar spēkā esošajiem noteikumiem konkrētajā politikas jomā
            
            
               
                  Pamatojoties uz PVN direktīvas 199.a panta 1. punkta j) apakšpunktu, melno un krāsaino metālu pusfabrikātu piegādei var piemērot apgrieztās maksāšanas sistēmu. Vairākas dalībvalstis piemēro apgriezto maksāšanu, pamatojoties uz šo noteikumu
                     1
                  . Ja būtu izpildīts nosacījums par divu gadu minimālo laikposmu, Latvija varētu piemērot apgrieztās maksāšanas sistēmu melno un krāsaino metālu pusfabrikātu piegādei, nepieprasot atkāpi atbilstīgi PVN direktīvas 395. pantam. 
               
               
                  Tādējādi ierosinātais pasākums ir saskanīgs ar spēkā esošajiem PVN direktīvas noteikumiem. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
         
         
            
               PVN direktīvas 395. pants.
            
            
               •Subsidiaritāte (neekskluzīvas kompetences gadījumā) 
            
            
               Vadoties pēc PVN direktīvas noteikuma, kurš ir šā priekšlikuma pamatā, subsidiaritātes principu nepiemēro.
            
            
               •Proporcionalitāte
            
            
               Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus.
            
            
               Ievērojot atkāpes ierobežoto darbības jomu, īpašais pasākums ir proporcionāls mērķim, proti, novērst konkrētus nodokļu nemaksāšanas vai izvairīšanās no nodokļu maksāšanas veidus konkrētā nozarē. 
            
            
               •Juridiskā instrumenta izvēle
            
            
               Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm.
            
            
               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Latvijas pieprasījums, un tas attiecas tikai uz šo dalībvalsti.
               
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               •Ietekmes novērtējums
            
            
               Šā īstenošanas lēmuma priekšlikuma mērķis ir novērst konkrētus nodokļu nemaksāšanas vai izvairīšanās no nodokļu maksāšanas veidus melno un krāsaino metālu pusfabrikātu piegādes nozarē. Apgrieztās maksāšanas sistēmai būtu jāpalīdz Latvijai apturēt ar PVN saistītas krāpšanas tālāku izplatīšanos melno un krāsaino metālu pusfabrikātu piegādes nozarē. Tādējādi atkāpes pasākumam būs potenciāli pozitīva ietekme. 
            
            
               Tās ietekme jebkurā gadījumā būs neliela, jo ierobežots ir gan atkāpes piemērošanas laiks, gan joma.
            
            
               4.IETEKME UZ BUDŽETU
            
            
               Priekšlikumam nav negatīvas ietekmes uz ES budžetu. 
            
            
               5.CITI ELEMENTI
            
            
               Priekšlikumā ir iekļauta turpināmības klauzula — 2018. gada 31. decembris.
            
         
         
            
               2018/0270 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Latvijai atļauj ieviest īpašu pasākumu, atkāpjoties no 193. panta Padomes Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  2
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Direktīvas 2006/112/EK 193. pantā paredzēts, ka nodokļa maksātājs, kas veic ar nodokli apliekamas preču vai pakalpojumu piegādes, parasti atbild par pievienotās vērtības nodokļa (PVN) nomaksu nodokļu iestādēm.
            
            
               (2)Saskaņā ar Direktīvas 2006/112/EK 199.a panta 1. punkta j) apakšpunktu dalībvalstis var paredzēt, ka persona, kura ir atbildīga par PVN nomaksu par melno un krāsaino metālu pusfabrikātu piegādi, ir nodokļa maksātājs, kas ir piegādes saņēmējs (“apgrieztās maksāšanas sistēma”). Latvija šo iespēju nav izmantojusi. 
            
            
               (3)Latvija ir nesen atklājusi lielu PVN krāpšanas risku melno un krāsaino metālu pusfabrikātu nozarē un tādējādi vēlētos ieviest apgrieztās maksāšanas sistēmu šo izstrādājumu iekšzemes piegādei. 
            
            
               (4)Saskaņā ar Direktīvas 2006/112/EK 199.a panta 1. punktu apgrieztās maksāšanas sistēmu var piemērot līdz 2018. gada 31. decembrim un vismaz divus gadus. Tā kā divu gadu laikposma nosacījums vairs nevar tikt izpildīts, Latvija nevar piemērot apgrieztās maksāšanas sistēmu, pamatojoties uz Direktīvas 2006/112/EK 199.a panta 1. punkta j) apakšpunktu. 
            
            
               (5)Vēstulē, kas Komisijā reģistrēta 2018. gada 9. aprīlī, Latvija saskaņā ar Direktīvas 2006/112/EK 395. panta 2. punktu ir lūgusi atļauju piemērot pasākumu, atkāpjoties no minētās direktīvas 193. panta, lai noteiktu, ka melno un krāsaino metālu pusfabrikātu piegādē par PVN nomaksu ir atbildīgs saņēmējs.
            
            
               (6)Saskaņā ar Direktīvas 2006/112/EK 395. panta 2. punkta otro daļu Komisija 2018. gada 4. maija vēstulē pārsūtīja pieprasījumu pārējām dalībvalstīm un 2018. gada 7. maija vēstulē paziņoja Latvijai, ka tās rīcībā ir visa informācija, kas nepieciešama pieprasījuma izvērtēšanai. 
            
            
               (7)Saskaņā ar Latvijas sniegto informāciju metāla izstrādājumu nozarē tika atklātas PVN krāpšanas shēmas. Lai gan Latvija ir ieviesusi vairākus konvencionālus pasākumus, lai apkarotu ar PVN saistītu krāpšanu, Latvija uzskata, ka ir nepieciešams ieviest apgrieztās maksāšanas sistēmu melno un krāsaino metālu pusfabrikātu piegādei, lai novērstu PVN ieņēmumu zudumu valsts budžetam. 
            
            
               (8)Tādēļ būtu jāatļauj Latvijai uz ierobežotu laiku piemērot apgrieztās maksāšanas sistēmu melno un krāsaino metālu pusfabrikātu piegādei. 
            
            
               (9)Atkāpei nav negatīvas ietekmes uz Savienības pašas resursiem, ko veido iekasētais PVN, 
            
            
               IR PIEŅĒMUSI ŠO LĒMUMU. 
            
            
               1. pants
            
         
         
            
               Atkāpjoties no Direktīvas 2006/112/EK 193. panta, Latvijai tiek atļauts noteikt piegādes saņēmēju par to personu, kura ir atbildīga par PVN nomaksu nodokļu iestādēm melno un krāsaino metālu pusfabrikātu piegādes gadījumā. 
            
            
               2. pants
            
            
               Šis lēmums zaudē spēku 2018. gada 31. decembrī.
            
            
               3. pants
            
            
               Šis lēmums ir adresēts Latvijas Republikai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        Skatīt PVN komitejas paziņojumu sarakstu: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  
                        OV L 347, 11.12.2006., 1. lpp.